KOMISIJOS REGLAMENTAS (EB) Nr. 1124/2008
2008 m. lapkričio 12 d.
iš dalies keičiantis reglamentų (EB) Nr. 795/2004, (EB) Nr. 796/2004 ir (EB) Nr. 1973/2004 nuostatas dėl kanapių veislių, atitinkančių tiesioginių išmokų skyrimo reikalavimus pagal Tarybos reglamentą (EB) Nr. 1782/2003
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c ir g punktus,
kadangi:
(1)
Reglamento (EB) Nr. 1782/2003 52 straipsnio 1 dalyje numatyta, kad kanapių veislės atitinka tiesioginių išmokų skyrimo reikalavimus, jei tetrahidrokanabinolio (THC) kiekis jose neviršija 0,2 % ir jei valstybės narės sukuria THC kiekio kanapėse tikrinimo sistemą.
(2)
2004 m. balandžio 21 d. Komisijos reglamente (EB) Nr. 795/2004, nustatančiame išsamias bendrosios išmokos schemos, pateiktos Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (2), 2004 m. balandžio 21 d. Komisijos reglamente (EB) Nr. 796/2004, nustatančiame išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (3), ir 2004 m. spalio 29 d. Komisijos reglamente (EB) Nr. 1973/2004, nustatančiame išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (4), nustatytos konkrečios Reglamento (EB) Nr. 1782/2003 taikymo kanapių auginimui taisyklės.
(3)
Pagal 2002 m. birželio 13 d. Tarybos direktyvos 2002/53/EB dėl bendrojo žemės ūkio augalų veislių katalogo (Bendrojo katalogo) (5) 17 straipsnį Komisija, remdamasi valstybių narių pateikta informacija, privalo paskelbti visų veislių, kurių sėklai ir dauginamajai medžiagai netaikomi jokie prekybiniai veislės apribojimai, sąrašą.
(4)
Jeigu nustatoma, kad tam tikros veislės galėtų kelti grėsmę žmogaus sveikatai, tai pagal Direktyvos 2002/53/EB 18 straipsnį valstybei narei gali būti suteiktas leidimas tos veislės sėklą ar dauginamąją medžiagą uždrausti pardavinėti visoje teritorijoje ar jos dalyje.
(5)
Remiantis valstybių narių pranešimais ir metiniais THC kiekio kanapėse, išskyrus 2 kanapių veisles, patikrinimo rezultatais, remiantis Reglamento (EB) Nr. 1782/2003 52 straipsniu gali būti laikoma, kad visose kitose į Bendrąjį katalogą įtrauktose veislėse THC kiekis neviršija 0,2 %.
(6)
Siekiant supaprastinti tvarką, Bendrąjį katalogą tikslinga naudoti kaip orientacinę priemonę tiesioginių išmokų skyrimo reikalavimus atitinkančioms kanapių veislėms nustatyti ir sukurti tvarką, pagal kurią valstybės narės būtų įpareigotos įvertinti metinius THC kiekio kanapėse patikrinimo rezultatus bei imtis atitinkamų priemonių.
(7)
Dėl šių priežasčių reikėtų atitinkamai iš dalies pakeisti reglamentus (EB) Nr. 795/2004, (EB) Nr. 796/2004 ir (EB) Nr. 1973/2004.
(8)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 795/2004 29 straipsnis pakeičiamas taip:
„29 straipsnis
Kanapių auginimas
Reglamento (EB) Nr. 1782/2003 52 straipsnyje numatyta, kad teisės į išmokas už kanapių plotus nustatomos atsižvelgiant į tų metų, kuriems skiriama išmoka, kovo 15 d. pagal Tarybos direktyvos 2002/53/EB 17 straipsnį paskelbtame „Bendrajame žemės ūkio augalų rūšių veislių kataloge“ pateiktų veislių, išskyrus Finola ir Tiborszállási, sėklos naudojimą. Sėkla sertifikuojama vadovaujantis Tarybos direktyva 2002/57/EB (6).
2 straipsnis
Reglamentas (EB) Nr. 796/2004 iš dalies keičiamas taip:
1)
33 straipsnis pakeičiamas taip:
„33 straipsnis
1. Tiesioginių išmokų skyrimo reikalavimus atitinka pagal Direktyvos 2002/53/EB 17 straipsnį tų metų, kuriems skiriama išmoka, kovo 15 d. paskelbtame „Bendrajame žemės ūkio augalų rūšių veislių kataloge“ išvardytos kanapių veislės, išskyrus Finola ir Tiborszállási veisles.
2. Remdamosi Reglamento (EB) Nr. 1782/2003 52 straipsnio 1 dalimi, tetrahidrokanabinolio (toliau - THC) kiekiui auginamose kultūrose nustatyti valstybės narės naudoja šio reglamento I priede išdėstytą sistemą.
3. Kompetentinga valstybės narės institucija saugo informaciją, susijusią su THC patikrinimo rezultatais. Ši informacija - tai visų veislių kiekvieno mėginio THC kiekio patikrinimo rezultatai, kurie išreiškiami procentais šimtųjų tikslumu, taikyta procedūra, atliktų bandymų skaičius, nuoroda į vietą, kurioje paimtas mėginys, ir nacionaliniu lygmeniu taikytos priemonės.
Jei konkrečios veislės kanapių mėginio THC kiekis viršija Reglamento (EB) Nr. 1782/2003 52 straipsnio 1 dalyje nustatytą kiekį, ne vėliau kaip iki atitinkamų prekybos metų lapkričio 15 d. valstybė narė siunčia Komisijai visų šios veislės THC patikrinimo rezultatų ataskaitą. Šioje ataskaitoje pateikiama informacija - tai kiekvieno mėginio THC kiekio patikrinimo rezultatai, kurie išreiškiami procentais šimtųjų tikslumu, taikyta procedūra, atliktų bandymų skaičius, nuoroda į vietą, kurioje paimtas mėginys, ir nacionaliniu lygmeniu taikytos priemonės.
4. Jei visų konkrečios veislės kanapių mėginių THC kiekio vidurkis viršija Reglamento (EB) Nr. 1782/2003 52 straipsnio 1 dalyje nustatytą kiekį, kitais prekybos metais valstybės narės taiko šio reglamento I priede nustatytą B procedūrą. Ši procedūra taikoma kitais prekybos metais, išskyrus atvejus, kai visi konkrečios veislės THC kiekio patikrinimo rezultatai neviršija Reglamento (EB) Nr. 1782/2003 52 straipsnio 1 dalyje nustatyto kiekio.
Jei ir antraisiais metais visų konkrečios veislės kanapių mėginių THC kiekio vidurkis viršija Reglamento (EB) Nr. 1782/2003 52 straipsnio 1 dalyje nustatytą kiekį, atitinkamos valstybės narės, remdamosi Tarybos direktyvos 2002/53/EB 18 straipsniu, prašo leidimo uždrausti pardavinėti tos veislės sėklą ar dauginamąją medžiagą. Toks prašymas siunčiamas Komisijai ne vėliau kaip iki aptariamųjų prekybos metų lapkričio 15 d. Nuo kitų metų laikoma, kad veislė, kuri yra šio prašymo objektas, neatitinka tiesioginių išmokų skyrimo reikalavimų atitinkamoje valstybėje narėje.
5. Kanapės turi būti toliau auginamos įprastomis sąlygomis pagal vietos tradicijas mažiausiai 10 dienų pasibaigus žydėjimui, kad būtų galima atlikti 2, 3 ir 4 dalyse numatytus patikrinimus.
Tačiau valstybės narės gali leisti nuimti kanapių derlių prasidėjus žydėjimui, bet ne vėliau kaip 10 dienų po žydėjimo pabaigos, jeigu inspektoriai nurodo, kuriose tipinėse kiekvieno sklypo dalyse kanapės turi būti toliau auginamos mažiausiai 10 dienų pasibaigus žydėjimui, kad būtų galima atlikti patikrinimą I priede numatytu būdu.“
2)
II priedas išbraukiamas.
3 straipsnis
Reglamentas (EB) Nr. 1973/2004 iš dalies keičiamas taip:
1)
50 straipsnis pakeičiamas taip:
„50 straipsnis
Cannabis sativa L. veislės
Remiantis Reglamento (EB) Nr. 1782/2003 99 straipsnio 4 dalimi, Cannabis sativa L. veislės kanapės atitinka tiesioginių išmokų skyrimo reikalavimus, jei jos yra išvardytos tų metų, kuriems skiriama išmoka, kovo 15 d. „Bendrajame žemės ūkio augalų rūšių veislių kataloge“, paskelbtame pagal Direktyvos 2002/53/EB 17 straipsnį, išskyrus Finola ir Tiborszállási veisles.“
2)
56 straipsnio 1 dalies b punktas pakeičiamas taip:
„b)
už pluoštines kanapes, kai naudojama pagal Direktyvos 2002/53/EB 17 straipsnį paskelbtame „Bendrajame žemės ūkio augalų rūšių veislių kataloge“ tų metų, kuriems skiriama išmoka, kovo 15 d. išvardytų ir pagal Tarybos direktyvą 2002/57/EB sertifikuotų veislių sėkla, išskyrus Finola ir Tiborszállási veislių sėklą.“
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas pagalbos paraiškoms, susijusioms su prekybos metais, kurie prasideda 2009 m. sausio 1 d.
Šis reglamentas privalomas visas ir tiesiogiai taikomas visoms valstybėms narėms.
Priimta Briuselyje, 2008 m. lapkričio 12 d.